Publication: Magyar Közlöny
Issue: MK-1999-79 (Year: 1999, Number: 79)
Era: 1990-2004
Section: A helyi önkormányzatokról szóló 1990. évi LXV. törvény
Paragraph Index: 964

A helyi önkormányzatokról szóló 1990. évi LXV. törvény szerint a választópolgárok közössége az önkormányzást közvetlenül, illetőleg választott helyi önkormányzata útján végzi, önállóan és demokratikusan intézi helyi érdekű közügyeit. A helyi önkormányzást a választópolgárok az általuk választott képviselő-testület útján gyakorolják. A helyi önkormányzás a helyi közhatalomnak a lakosság érdekében való gyakorlása, ezért a közfunkciót betöltő önkormányzati képviselők jogainak — így személyes adataik védelméhez fűződő joguk — korlátozása nem csupán az adatvédelem törvényi szabályait sérti, de a képviselőt közfeladatai ellátásában is korlátozza. IV. A fentiekre tekintettel az alábbi ajánlásokat teszem: — Az önkormányzati képviselők hívásainak listázása a polgármesteri hivatalban csak az érintettek kifejezett írásbeli hozzájárulása esetén törvényes. A hozzájárulás megléte esetén is meg kell határozni az adatkezelés célját, szabályozni kell az adatok tárolásának idejét, a hozzáférésre jogosultak körét, az érintettek jogait. — A Budapest XVI. Kerületi Önkormányzat jegyzője felelős a híváslisták elkészítését lehetővé tevő új telefonos rendszer bevezetése előtt az érintettek hozzájárulása beszerzésének elmulasztása miatt; mulasztás terheli továbbá azért, mert nem készült adatvédelmi szabályzat. — Kérem a polgármestert, hogy az ügy súlyára és elhúzódására tekintettel postafordultával küldje meg hivatalomnak a kérdést megnyugtatóan rendező — ajánlásaim figyelembevételével elkészült — adatvédelmi szabályzatot. Budapest, 1998. november 3. Dr. Majtényi László (803/A/1997, 387/A/1998) 1999/79/II. szám A felsőoktatási intézménybe felvételt nem nyert pályázók személyes adatainak az Országos Felsőoktatási és Felvételi Iroda által történő kezelésével kapcsolatban lefolytatott adatvédelmi biztosi vizsgálat megállapításait összegző a j á n l á s I. A Pázmány Péter Katolikus Egyetem Jog- és Államtudományi Karának dékánja a következő adatvédelmi visszásságra hívta fel az adatvédelmi biztos figyelmét: Az egyik idén felvételizett diákjuk levelet kapott a Dokusoft Informatikai Gmk-tól, az alábbi tartalommal: „Tisztelt pályázó! Ön 1998-ban, felsőoktatási intézménybe történő jelentkezésekor az „A” típusú jelentkezési lapon kérte, hogy amennyiben az Ön által megjelölt intézmények egyikébe sem nyerne felvételt, küldjenek címére a továbbtanulási lehetőségekről tájékoztató anyagokat. Kérésének teljesítésével az Országos Felsőoktatási Felvételi Iroda cégünket, a Dokusoft Informatikai Gmk-t bízta meg. Ezen felhatalmazás alapján küldjük meg Önnek a mellékelt tájékoztatót. A megküldött anyaggal kapcsolatban sem az Országos Felsőoktatási Felvételi Iroda, sem a Dokusoft nem tud további felvilágosítást adni. Amennyiben további kérdése van, kérjük, forduljon közvetlenül a tájékoztatóban megjelölt szervezethez, személyhez. Budapest, 1998. Kovács Zoltán a Dokusoft képviselője” A levélhez mellékelt szórólap a „FEB 2000” nevű szervezetnek az ELTE Kollégiumában szervezett felvételi előkészítő tanfolyamait reklámozza, amelyek többek között az állam- és jogtudományi karokra, valamint az Államigazgatási Főiskolára, a Pázmány Péter Katolikus Egyetem Jog- és Államtudományi Karára, a Budapesti Közgazdaság-tudományi Egyetemre és a Pénzügyi és Számviteli Főiskolára, valamint a bölcsészettudományi karokra történő jelentkezéshez hirdetnek előkészítő képzést, térítési díj ellenében. A beadvány szerint az Országos Felsőoktatási Felvételi Iroda (a továbbiakban: OFFI) hivatalos szerv, az általa kezelt személyes adatokat nem lehet üzleti célokra továbbítani. Az iroda tehát megsérti az adatvédelem szabályait, amikor a hivatalosan hozzá került adatokat, az adattulajdonosok megkérdezése, hozzájárulása nélkül, üzleti tevékenységet végző szervnek kiadja. II. A beadvány megérkezését követően írásban tájékoztatást kértem az OFFI-tól arról, hogy milyen jogszabályi felhatalmazás alapján adták ki az érintettek adatait a Dokusoft Informatikai Gmk-nak. Dr. Bakos Károly, az OFFI megbízott vezetője válaszában közölte, hogy intézményük a személyes adatok védelméről és a közérdekű adatok nyilvánosságáról szóló 1992. évi LXIII. törvény 8. § (1) bekezdése alapján az érintettek (felvételiző diákok) „hozzájárulásával, sőt kérésére” adott át adatokat harmadik személynek „annak érdekében, hogy sikertelen felvételijük miatt további felkészülésükhöz, szakmát adó tanfolyam elvégzéséhez segítséget nyújtson”. A megbízott vezető leveléhez mellékelte az OFFI és a Dokusoft közötti — adatátadásra irányuló — megbízási szerződést, és arról tájékoztatott, hogy az OFFI „az MKM akkori Jogi Főosztályának szakmai tanácsát figyelembe véve dolgozta ki a már évek óta alkalmazott konstrukciót”. Végezetül közölte, hogy álláspontjuk szerint nem sértette az információs önrendelkezési jogot az OFFI adattovábbítása, „a mellékelt iratokból megállapíthatóan az adatkezelés feltételei minden egyes személyes adatra nézve teljesültek”. III. A Magyar Köztársaság Alkotmányáról szóló 1949. évi XX. törvény biztosítja a polgárok jogát személyes adataik védelméhez. A személyes adatok védelméről és a közérdekű adatok

Source: https://magyarkozlony.hu/hivatalos-lapok/33cea4a14e4ae7e57a3649dbf7a68b6bf220cec4/dokumentumok/f8f5fda49d2d1ae7351ff7d11773c708305d24c6/letoltes